Vrou vas oor gesteelde voertuig by kompleksArgieffoto: https://pixabay.com Lt.kol. Lungelo Dlamini, woordvoerder van die polisie, het Dinsdag gesê die polisie het inligting oor die gesteelde voertuig ontvang en is na die Beachwood-kompleks in GreenHills. Daar het hulle die BMW in die parkeerterrein gevind met vervalste nommerplate op die voertuig, het Dlamini gesê. “Polisiebeamptes het die eienaar van die kompleks gekonfronteer en sy is in hegtenis geneem vir die besit van ŉ gesteelde voertuig. ŉ Voorlopige ondersoek het aangedui dat die voertuig gesteel is tydens ŉ sakeroof in Langlaagte op 17 Augustus,” het hy gesê. Volgens Dlamini is die BMW en twee ander motors by Beras Motors gesteel toe verdagtes wat hulle as kliënte voorgedoen het, vuurwapens op die eienaar gerig het. Die verdagtes het met die drie voertuie en die eienaar se selfoon op die vlug geslaan. Dlamini het gesê die polisie is steeds op die rowers se spoor en die ander twee voertuie is nog soek.